标题：高密诗派
高密诗派
“高密诗派”产生在中国传统文化的重镇。高密，这里文化底蕴非常雄厚。因此，高密派的诗学活动在价值观和人格追求上都鲜明地体现了以儒家思想为基础的传统文化，具有鲜明的地域特色。 清时，高密诗坛异常活跃。自康熙初年至嘉道间近200年中，诗社接踵，能诗者达数百家。并由诗人们推奖，有“三单”、“三李”、“后四灵”、“王氏五子”等称誉。载光绪二十二年编纂之《高密县志》有77位诗人，结集139卷。这为高密诗派的形成和发展发挥了基础性作用。
诗派名人
三单单书田(楷)、单烺(青侅)、单绍伯(愚溪)三人，是曰“三单”。
三李李元直之子，李石桐怀民、叔白宪暠、少鹤宪乔兄弟三人，是曰“三李”。王氏五子胶州王新亭克绍、王颖叔克纯，胶州王蜀子夏，王希江万里、王子和宁誾，是曰“王氏五子”。
后四灵李五星诒经、王熙甫宁 、王丹柱宁烻、单子固鼑，是曰“后四灵”
仙者辍奕鹤驾翩高密李宪乔得“仙”字，
柳州龙振河得“者”字，
长洲孙顾崖得“辍”字，
柳州李寅斋得“鹤”字，
嘉兴王若农得“驾”字，
柳州叶时晰得“翩”字。
其他诸子山东： 单子襄棨、单子受、单廉夫鉊、单子山稽、王东溪令闻、任大文任子升兄弟，宋步武绳先、单平仲 、单师亭可玉、单子庸可墉、王蕴先?、福山鹿木公林松、莱阳赵庆孙曾、邱县刘崧岚。
江西：叶时晰、龙振河、李寅斋、欧阳镐、欧阳桂、童毓灵、袁思名、彭绍英、黄章、罗希贤、王愚山、王克纯、黄淦、傅邦卫、姜元照等。
三李诗作
清诗汇《晚晴簃诗汇》刊载“三李先生”诗作全录
李宪乔诗
李宪乔，字少鹤，高密人。乾隆丙申召试举人，官归顺知州。有《少鹤诗钞》、《鹤再南飞集》、《龙城集》、《宾山续集》。
《首夏斋中示侄孙测》
首夏已舒燠，午风草堂前。
呼童开竹窗，坐见东高原。
下绿柳骈蔚，上翠松孤蟠。
二者所余色，漠漠皆远天。
南亩径缭绕，妇孺携且肩。
一鹭下南际，天地为旷宽。
子来勤问讯，月令相究研。
忻忽若有得，诗成使之观。
此中有真趣，更非诗所传。
《和王荆公昼寝》
百年萧散迹，强半此中居。
淡意云能学，迟情日不如。
画收四壁静，琴在七弦虚。
自觉清凉甚，非关潦倒余。
《冬行书驿壁》
寒促腊将半，担囊更别亲。
朔风当去马，远雪带行人。
野市归常早，山程问不真。
自惭书几上，犹作泣歧身。
《都门答客》
不是不相惜，其如非故心。
出门即歧路，何处著孤吟。
城色郁将暝，旅天寒易阴。
旧山早晚去，春草未应深。
《雪中登五莲山绝顶示颖叔》
三日住山不见山，中情有似饥待哺。
冻霖作雪意已餍，乱山蹙踏琼瑶铺。
依北一峰可见海，峰顶披冒时有无。
毅然欲往不可挽，掉头岂顾山僧呼。
千由万寻那能数，但觉淫汗沾裘襦。
是时藓乾石齿瘦，砅厓漩滑如脂肤。
性命造次怕蹉跌，能变壮士成孱夫。
不惜作气鼓俦侣，天生我辇浮云殊。
短长成败合有定，不死应有神明扶。
床笫岂必尽鲐耇，枉自浪掷千庸愚。
天风峻绝谁敢庐，攫裂已有残浮图。
繇来意气不知险，平地仰眙如骇吁。
《与故人季涵论书》
季生贸然来，袖出手中字。
盘辟竞点画，邀我相指似。
我书本无法，敢为对以意。
观书如相人，神骨当有异。
肤立岂能久，中乾固难恃。
颜柳苏黄徒，天与君子气。
刻轹相耸削，跌宕转严毅。
正如冠剑臣，谈笑皆国计。
粪土弃幺璅，空洞见胸次。
有时就欹偃，白眼青天醉。
却视黄泥人，颠倒灵娲戏。
以此常自足，穷老无悲喟。
有志我未能，敬为吾友遗。
双钩与悬腕，暇日请从事。
《海上访法迂叟评事（坤宏）》
先生临海居，八十意翛如。
半路中逢鹤，单身外即书。
应门童亦拙，绕屋树还疏。
潮落暂须住，前滩同钓鱼。
《书石守道诗后》
河朔气贞刚，江左语清绮。
由来限天堑，南北风如此。
忽忽千载间，幻化何穷已。
高岸为深谷，北人慕南士。
冶冶弄芳泽，举举饰裙屐。
有声必连琐，有情皆旖旎。
不知谁作俑，恐被陈良耻。
我读徂徕诗，中夜为之起。
公言信不错，鲁国一男子。
《不朽》
古人志不朽，到今朽者半。
何况本无志，其朽宁须问。
少小尚奇伟，盛壮转庸漫。
未夕求安寝，才晓思美膳。
不知竟百年，役此得毋倦。
喧喧车马会，沸沸丝竹燕。
相看如聚沙，转眼已风散。
问我何挟持，中夜常感叹。
早达输邓禹，固穷愧原宪。
不朽藉文字，所讬良有限。
若更逐靡靡，已矣何足算。
《夜登祝融峰》
十载曾经入梦行，茫茫有路记分明。
自看瀑布月初满，直到青天云未生。
列柏俨如玉冠侍，余峰都作水田平。
退之去后谁来此，不向岩闲自署名。
《新年作三首一示县中宾僚一怀故乡子侄一寄家兄湖南道中》
衢巷无贫富，新年足喜声。
近邻多问索，童稚异心情。
壁网看辰扫，厨镫到晓明。
谁怜未归客，庭户自凄清。
处处迎年乐，家家馈岁频。
泥牛排市小，灶马著墙新。
镜卜长侵夜，村呼各向晨。
屠苏分饮罢，应感未归人。
依依远归棹，几日过湘沅。
爆竹隔山驿，门符临岸村。
慈亲念游子，儿女话乡园。
八口分三处，此情谁共论。
《修堠谣》
始安江岸侧，有妇行随夫。
担持畚与锸，一身多泥涂。
我行时借问，夫言妇已叹。
烽堠设何为，使我连村困。
前夜吏到舍，叱喝府帖下。
一丁出百砖，十户供万瓦。
典尽儿女衣，稍具砖瓦资。
更驱自转运，营造不待时。
嗟我生为农，舍业从墁工。
田秧虽得插，废弃如枯葑。
秧枯即绝食，饿死行可必。
谁言兵卫民，我死彼却逸。
瘦妻何挛挛，甘与同罹患。
犹胜有独在，忍饿为寡鳏。
此邦虽边鄙，同是天赤子。
乐岁有灾凶，皇天那知此。
国家久承平，军剧岂宜轻。
愿告守土吏，勿使民恨兵。
《赠王若农》
永叔变文体，举俗不胜骂。
尔时免骂者，苶然欻已化。
待彼骂稍歇，徐放光焰长。
然后无贤愚，无不颂欧阳。
始知赵孟贵，所取在一时。
况本无定见，旋取旋弃之。
子羽不由径，伯鸾更燃灶。
二子当初出，宁辞骇与笑。
王君笃家学，敦敦求古意。
临别乞予言，欲以坚厥志。
众弃君勿弃，众取君勿取。
真能空目前，乃可谋身后。
《岳阳楼玩月示道者南云》
洞庭不生月，径可无此楼。
月出渺渺波，我在楼上头。
湖为涤我心，月为刷我眸。
涤刷两无尽，相与成湛秋。
月乃对仰卧，似欲载我浮。
君山来枕席，手引潇湘流。
澄洞露表里，毫发无潜幽。
却顾叫退之，底用多骚愁。
希文稍欲遣，果已能乐不。
余子固不记，古今几浮沤。
道人岂知道，乃能喜我留。
勉为吐此诗，庶免为楼羞。
《归顺书感》
喧喧拥鼓吹，簇簇森列驺。
仪卫一何雄，为是临边州。
却顾居中人，未免多惭羞。
据案阅文牍，琐细剧毛輶。
所列非一绪，强半因征求。
上以供长官，下为胥吏谋。
闲及民生者，具文泛且浮。
空见日扰扰，火急疲置邮。
旧学竟安在，徇俗为苟偷。
胡不自引退，草衣归田畴。
《示州父老》
朝廷置群吏，本以为尔氓。
岂为奴隶辈，朘尔厚其生。
不知当事者，何以冥此情。
前因外番乱，近防皆出兵。
庙谟在不战，民困实所矜。
挽输已累岁，十室九不赢。
谁谓于此际，而反暴其征。
仆隶专指挥，众心那得平。
我本承其乏，又切击此形。
无能救雕瘵，中夜心怦怦。
召集诸父老，积币为我明。
敢云即尽蠲，庶使渐已轻。
长谢奴与隶，不能为若营。
稍待民气复，吾志当得行。
勤勤诸父老，告报喜且惊。
譬疾未得药，遽有良医名。
我闻实内愧，亦可感尔诚。
何以相究竟，勿自负我盟。
《将去归顺和乐天杭州二诗》
除官去未闲，且复三月留。
喜与吏役疏，日共诸生游。
城西有古洞，廨东有新楼。
晴昼及月夕，觞咏无时休。
柰当岁试期，诸生趋邕州。
纷去如落叶，始觉孤树秋。
独有童氏子，经通行且修。
能来同我居，对床置衾裯。
夜半读《楚骚》，镫闇风飕飕。
因与论今古，掩卷涕泗流。
颇忆韩子语，君其张生俦。
共言无倦听，晨坐尽更筹。
边隅得此士，宁复嗟夷犹。
诗成寄诸生，底用商声讴。
三年为刺史，白公当内移。
三年为刺史，李子去复来。
前后三年中，问我何施为。
催科不敢拙，那得抚字慈。
弭盗苦无术，遑问道拾遗。
惟民不我恶，我不民鄙夷。
以此两相得，未免情依依。
愧无西湖水，为汝溉田陂。
亦无天竺石，为我压舟资。
因我好吟咏，多投送行诗。
山野黄发叟，里巷垂髫儿。
伛偻各拜献，婉娈相扳追。
肫意良可念，柰多虚泛词。
恩德竟何有，吾犹自知之。
若系倩人作，尤不应我欺。
老者劝餐饭，幼者得携持。
不言已可乐，待我再来时。
李宪噩诗 
李宪噩，字怀民，以字行。号十桐，高密人。诸生。有《十桐草堂诗集》。
《寄赠庐山人》
高隐庐峰下，终朝理素琴。
客留春夜坐，诗对晓山吟。
野墅养幽性，涧泉清道心。
何时策藜杖，云外远相寻。
《喜雨》
沉云滞轻雨，迍邅不肯下。
倏尔飘菊丛，殷然响瓜架。
稍繁独起听，才密遽云罢。
冥冥疑有凭，斟酌向中夜。
田父携斗酒，日久会茅舍。
好雨虽不多，聊足润禾罢桠。
明朝好种麦，东田叱双驾。
《对雨和韦苏州》
晨兴方凄凄，永日遂淅淅。
沾濡花上重，潇洒树间密。
稍急始纷喧，渐繁转寥寂。
空宇难独对，幽窗易成夕。
端居复无聊，赖兹披往籍。
《夜登海山亭望月》
天风吹不休，潮势正郁勃。
峰头夜尤静，一上睇寥阔。
浑浑苍雾中，厌厌生残月。
蜃气相吞吐，水怪时出没。
凭视但无际，高歌惨不发。
苍茫自冥怀，懔栗复惊骨。
《子乔自县中来言单书田先生贫至食木叶邀叔白各赋一首为赠》
食尽门前树，先生空忍饥。
祇应到死日，始是不贫时。
古性原无怨，高情独有诗。
即今三日雪，坚卧又谁知。
《积雨平度道中先寄鸣九》
长途亘方倦，积雨绵未歇。
滃然生湿云，望山正愁绝。
寂历荒店宿，徘徊孤驿发。
已揽晓衣重，未改午风热。
阻顺稍不惊，微劳足怡悦。
况与素心期，故人隔年别。
雪后晚望寄子{辶已}
风色向林际，冷吟还水边。
夕阳晴照雪，归鸟暮沉烟。
树远分高寺，山昏合冻天。
仍怀北城下，镫火烛萧然。
《题宋海客表兄村居》
草屋依依八九间，豆棚瓜架映柴关。
新除空地拟栽竹，别起高斋为看山。
树里折回溪水远，窗前飞过野禽闲。
村南柳市春醪熟，时约邻翁与往还。
《望庐山》
湓城西郭客停桡，望里名山孤兴遥。
欲访香炉看瀑布，浔阳江上雨潇潇。
高士裘（李五星苦寒坚卧，其友王熙甫、单子庸为制羊裘，强起游眺。余闻其事作《高士裘》。）
洛阳城中三日雪，袁生冻卧僵欲折。
俗令不惜故人怜，囊底尚有佣书钱。
持向东市得老羖，韦以大布宽于旃。
由来朱紫轻毳褐，此裘著敝誓不脱。
千金狐腋裹膻腥，羊若有知死胜活。
从此柴门书不关，城西积素辉连山。
耻向泽中钓时誉，独揽登高吟晓寒。
幸语高士卫尔冰霜骨，慎莫负薪傲炎月。
《雪后归南村道中作》
偶出耽清赏，巾车趁雪还。
溪痕迷野渡，日色辨前山。
斜径孤樵晚，高枝并鸟闲。
欲投烟际宿，荆户未昏关。
李宪暠诗
李宪暠，字叔白，号莲塘，高密人。诸生。有《定性斋集》。
《晓发》
太白上东岭，西望牵牛角。
煌煌丛薄下，犹烂金盆月。
林际春风生，衣上晓寒薄。
羸马恋豆味，背枥不肯发。
行行村舍遥，稍稍农樵作。
天色变茫味，清气但寥廓。
长空何处声，早雁在云末。
《冬日过山村》
寂寂暮村侧，劳劳行客过。
山风归犊早，檐日聚人多。
野尽粟盈室，桥成冰在河。
孤征渐未已，积雪满前阿。
《雪》
薄醉冲寒跨驴出，霜木峥嵘村舍寂。
野田无物饥鸱愁，溪路冻合凿冰汲。
新诗得意正森爽，朔云压脑转昏黑。
初向驴子前头见，率然三点五点白。
不翼而飞何处来，塞空已并此身入。
北极应摇斗柄注，东宿自张箕舌吸。
侧闻玄冥气不交，此时天上亦寒栗。
研珠屑玉劳精神，被山冒岭费筋力。
上帝岂不乐无为，或言万姓乞膏泽。
下界小臣同井蛙，仰窥妄以私意测。
道旁冻叟僵欲死，且愿被褐负暄日。
《读柳子厚榕叶满庭诗适闲云持萤火见示因赠》
柳州未远似梧州，自古诗人善旅愁。
手把流萤吟落叶，君看春半果如秋。